钦定古今图书集成/明伦汇编/氏族典/第392卷 > 李师中
## 钦定古今图书集成/明伦汇编/氏族典/第392卷 > 李师中

按《宋史李师中传》：“师中字诚之，楚丘人。父纬，为泾原
都监。夏人犯镇戎，纬帅兵出战，而帅司所遣别将郭
志高逗遛不进，纬坐责降。师中诣宰相辩父无罪，时
吕夷简为相，诘问不屈，由是知名。举进士，辟知洛川
县。庞籍为枢密副使，荐其才，召对，转太子中允，知敷
政县，权主管经略司文字，提点广西刑狱。初，邕州萧”
注谋启边衅，欲以所管蛮峒酋豪往讨，交阯经略使
萧固、转运使宋咸为所饵，合词称便。而师中至，邀注
难之，遂罢。会蛮猺申绍泰入追亡者害巡检宋士尧，
注又张皇为骇，奏仁宗为之旰食。师中因劾注邀功
生事，按法当斩，于是注责泰州安置，并按，固、咸皆坐
贬，师中摄帅事。交阯耀兵于边，声言将入寇。师中方
宴客，饮酒自若，草《六榜》揭境上，披以其情，即日贡方
物。绍泰惧，委巢穴遁去。边人化其德，多画象立祠以
祀，称为“桂州李大夫”，不敢名。还知济、兖二州。熙宁初，
拜天章阁待制、河东都转运使。西人入寇，以师中知
秦州。王韶筑渭、泾上下两城，师中言：“唐于西域，每得
地则建为州，其后皆陷失。大抵根本之计未实，而勤
远略、贪土地者，未有不如此。”韶又请置市易，师中奏
阻其谋。王安石方主韶，坐以奏报反复罪，削职知舒
州。复待制、知瀛州。又乞召司马光、苏轼等置左右。师
中言时政得失，又自称荐吕惠卿，扬其语以为罔上，
遂贬和州团练副使，还右司郎中，卒。